L 273/20
BG
Официален вестник на Европейския съюз
21.10.2022 г.
РЕШЕНИЯ РЕШЕНИЕ (ЕС) 2022/1994 НА СЪВЕТА от 17 октомври 2022 година относно позицията, която трябва да се заеме от името на Европейския съюз в рамките на Подкомитета по географските означения, създаден по силата на Споразумението за всеобхватно и засилено партньорство между Европейския съюз и Европейската общност за атомна енергия и техните държави членки, от една страна, и Република Армения, от друга страна, във връзка с приемането на процедурния му правилник
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него, като взе предвид предложението на Европейската комисия, като има предвид, че: (1)
Споразумението за всеобхватно и засилено партньорство между Европейския съюз и Европейската общност за атомна енергия и техните държави членки, от една страна, и Република Армения, от друга страна (1) (наричано по-долу „споразумението“), беше сключено от Съюза с Решение (ЕС) 2018/104 на Съвета (2), прилагаше се временно от 1 юни 2018 г. и влезе в сила на 1 март 2021 г.
(2)
Съгласно член 240, параграф 2 от споразумението Подкомитетът по географските означения (наричан по-долу „Подкомитетът“) трябва да приеме свой процедурен правилник.
(3)
Целесъобразно е да бъде определена позицията, която трябва да се заеме от името на Съюза в рамките на Подкомитета във връзка с неговия процедурен правилник, тъй като този правилник ще има обвързващо действие за Съюза.
(4)
С цел да се гарантира ефективното прилагане на споразумението, процедурният правилник на Подкомитета следва да бъде приет.
(5)
Поради това позицията на Съюза в рамките на Подкомитета следва да се основава на проекта на решение на този Подкомитет, приложен към настоящото решение,
ПРИЕ НАСТОЯЩОТО РЕШЕНИЕ:
Член 1 Позицията, която трябва да се заеме от името на Съюза в рамките на Подкомитета по географските означения във връзка с приемането на неговия процедурен правилник, се основава на проекта на решение на този Подкомитет, приложен към настоящото решение.
Член 2 Настоящото решение влиза в сила в деня на приемането му.
(1) ОВ L 23, 26.1.2018 г., стр. 4.
(2) Решение (ЕС) 2018/104 на Съвета от 20 ноември 2017 г. за подписване, от името на Съюза, и временно прилагане на Споразумението за всеобхватно и засилено партньорство между Европейския съюз и Европейската общност за атомна енергия и техните държави членки, от една страна, и Република Армения, от друга страна (ОВ L 23, 26.1.2018 г., стр. 1).